मिर्जापुर। सपा नेत्री और पूर्व दस्यु सुंदरी सीमा यादव मिर्जापुर से लोकसभा का चुनाव लड़ सकती हैं। तैयारियों के तहत ही वह शनिवार को जिले के दौरे पर आईं। उन्होंने कहा कि वाराणसी में वह पूर्व मुख्यमंत्री अखिलेश यादव से मिली थीं। उनसे चुनाव लड़ने की इच्छा जताई तो उन्होंने तैयारी करने को कहा है। सपा कार्यकर्ता सीमा यादव शनिवार को कजरहवां पोखरा पर नन्हकू यादव के आवास पर पत्रकारों से रूबरू हुईं। उन्होंने कहा कि वह पूर्व सांसद फूलन देवी के सपनों को पूरा करना चाहती हैं। इस मौके पर उन्होंने महिलाओं, गरीबों, किसानों के दयनीय स्थिति पर चिंता जताई। कहा कि मिर्जापुर का कोई विकास नहीं हुआ है। बीजेपी सरकार कोई विकास नहीं कर रही है। केवल लोगों से झूठे वादे करके उन्हें बरगलाने का काम कर रही है। जिले की सांसद पर आरोप लगाते हुए कहा कि बाप-बेटे का झगड़ा सुना है मगर अनुप्रिया पटेल तो अपनी मां के खिलाफ ही खड़ी हो गईं। इसके पूर्व उन्होंने गफूर खां की गली, कच्ची सड़क, रमई पट्टी, बथुआ, बड़ी बसही के साथ मझवां के भेवरकर्मनपुर, आमघाट, अघवर, बेलवन के साथ छानवे के गैपुर भटेवरा तिलई विजयपुर आदि गांव का भ्रमण किया और लोगों का समस्याएं सुनीं। बता दें कि सीमा यादव कानपुर देहात के सिकंदाबाद महमूदपुर की रहने वाली हैं। वह चंदन यादव गैंग की सदस्य थीं। वर्ष 2005 में पूर्व मुख्यमंत्री मुलायम सिंह यादव के सामने इटावा में एसएसबी कार्यालय में आत्मसमर्पण किया था। वह सिंकदराबाद से वर्ष 2017 में विधानसभा का चुनाव भी लड़ चुकी हैं।